พื้นที่นำร่องอันดามันแซนด์บ็อกซ์ 7+7  "พังงาพร้อม"
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา พร้อมคณะลงพื้นที่จังหวัดพังงา ติดตามสถานการณ์การเปิดการท่องเที่ยวนำร่องส่วนต่อขยาย 7+7 ภายใต้แคมเปญ "พังงาพร้อม" ของสถานประกอบการในพื้นที่ โดยมีนายจำเริญ ทิพญพงศ์ธาดา ผู้ว่าราชการจังหวัดพังงา นำส่วนราชการและผู้ประกอบการด้านการท่องเที่ยวให้การต้อนรับ นายพงศกร เกตุประภากร ประธานสภาอุตสาหกรรมท่องเที่ยวจังหวัดพังงา และนายคมกริช สันธิญา กรรมการผู้จัดการเครือสันธิญา บรรยายสรุปการเตรียมความพร้อมของกิจกรรมภายใต้แคมเปญ "พังงาพร้อม:อเมซิ่งเขาหลัก-เกาะยาว”  เช่น ความคืบหน้าของสถานประกอบการที่ได้รับวัคซีน, การจัดทำเส้นทางเชื่อมโยงพื้นที่นำร่อง 4 จังหวัด คู่มือมาตรฐานการปฏิบัติงาน  (SOP) และ Timeline การเดินทางของนักท่องเที่ยวทั้งชาวไทยและชาวต่างชาติ สถานการณ์การสมัครและการตรวจประเมิน SHA+แผนการบริหารจัดการศูนย์การตรวจคัดกรองเชื้อโควิด-19  แผนการบริการจัดการกรณีพบผู้ป่วยติดเชื้อและแผนการตลาดและการประชาสัมพันธ์ รัฐมนตรีว่าการกระทรวงการท่องเที่ยวและกีฬา กล่าวถึงนโยบายการเปิดประเทศเพื่อต้อนรับนักท่องเที่ยวตามนโยบายของรัฐบาล พร้อมยืนยันว่าโครงการภูเก็ตแซนด์บ็อกซ์และอันดามันแซนด์บ็อกซ์ ยังคงเดินหน้าต่อไป แม้ว่าสถานการณ์การติดเชื้อโควิด-19 ของจังหวัดภูเก็ตมีกว่า 200 คนต่อวัน ซึ่งเป็นการติดเชื้อในกลุ่มแรงงานต่างๆ ขณะที่นักท่องเที่ยวที่เข้ามานั้นพบว่าติดเชื้อเพียงเล็กน้อยเท่านั้น ซึ่งจะเพิ่มมาตรการการป้องกันให้ดีมากขึ้น ในส่วนความต้องการวัคซีนของจังหวัดพังงา และภาพรวม 4 จังหวัดคือ สุราษฎร์ธานี กระบี่ พังงา ภูเก็ต จะนำเสนอต่อรัฐมนตรีกระทรวงสาธารณสุข เพื่อขอรับการจัดสรรนำมาฉีดให้กับประชาชนให้เกินร้อยละ 70  ภายในวันที่ 15 ตุลาคม 2564 ขณะที่นางสาวฐาปนีย์ เกียรติไพบูลย์ รองผู้ว่า ททท. กล่าวว่า ทางการท่องเที่ยวแห่งประเทศไทยได้มีการทำงานในการปลดล็อกเงื่อนไขและอุปสรรคต่างๆ ในการจูงใจให้นักท่องเที่ยวต่างชาติ เดินทางเข้ามาท่องเที่ยวในประเทศไทย ขณะที่ตลาดในประเทศนั้นจะมีการจัดกิจกรรมส่งเสริมการท่องเที่ยวในพื้นที่จังหวัดพังงาและในพื้นที่นำร่องในเดือนตุลาคมนี้ เพื่อดึงนักท่องเที่ยวในประเทศให้กลับมาท่องเที่ยวในเมืองไทยกันอีกครั้งหนึ่ง